Document ID: 32001R0026

Kommissionens forordning (EF) nr. 26/2001
af 5. januar 2001
om visse undtagelser fra forordning (EF) nr. 2561/2000 vedrørende støtte til privat oplagring af oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 48, stk. 2, og
ud fra følgende betragtninger:
(1) Ifølge Kommissionens forordning (EF) nr. 2561/2000 af 21. november 2000 om særlige bestemmelser for ydelse af støtte til privat oplagring af kokød(2) kan der fra den 27. november 2000 indgives ansøgninger om oplagringskontrakter. Ansøgningerne skal ledsages af en sikkerhed som omhandlet i artikel 7, stk. 1, i Kommissionens forordning (EF) nr. 907/2000(3). De primære krav i forbindelse med denne sikkerhed er fastlagt i artikel 7, stk. 2, i samme forordning. I overensstemmelse hermed kan en erhvervsdrivende ikke trække en ansøgning om kontrakt tilbage, og den pågældende skal ind- og oplagre mindst 90 % af den af kontrakten omfattede mængde.
(2) I henhold til artikel 2, stk. 1, i Kommissionens forordning (EF) nr. 2777/2000 af 18. december 2000 om ekstraordinære støtteforanstaltninger for oksekødsmarkedet(4) må kød fra kvæg på over 30 måneder, der slagtes i EF efter den 1. januar 2001, kun frigives til konsum, hvis dyrene har reageret negativt på en BSE-test. En sådan test kan kun foretages på slagtetidspunktet. Rådet bebudede den 4. december 2000, at Kommissionen havde til hensigt at vedtage ovennævnte foranstaltning, og oplysningen herom spredtes derefter hurtigt. Erhvervsdrivende, der inden dette tidspunkt havde ansøgt om kontrakter om privat oplagring, kunne ikke vide, at markedsbetingelserne for frigivelse af oksekød til konsum ville ændre sig grundlæggende, inden de havde ret til at udlagre de privat oplagrede produkter. Det vil derfor være rimeligt at fastsætte, at de kontrakter, der er ansøgt om inden den 5. december 2000, kan hæves uden tab af sikkerhedsstillelsen, og at eventuelle mængder, der er oplagret i henhold til kontrakterne, samtidigt frigives.
(3) De erhvervsdrivende bør så hurtigt som muligt kunne støtte ret på nærværende forordning.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
Kontrakter, der i henhold til forordning (EF) nr. 2561/2000 er indgået på grundlag af ansøgninger indgivet inden den 5. december 2000, kan hæves på anmodning af kontrahenten.
Uanset artikel 7, stk. 2, litra b), i forordning (EF) nr. 907/2000 frigives sikkerhederne og de oplagrede mængder i forbindelse med de ophævede kontrakter straks.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 5. december 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. januar 2001.

Labels: 19
3
15
17